**การเป็นมนุษย์ที่สมบูรณ์**

***นายเดชพันธุ์ สวัสดี***

***นักวิชาการศาสนาชำนาญการ***

แผนปฏิบัติการด้านการส่งเสริมคุณธรรมแห่งชาติ ระยะที่ 2 (พ.ศ. 2566 – 2570) กำหนดแนวทางพัฒนาคนไทยให้เป็นมนุษย์ที่สมบูรณ์ คือ เป็นคนดี คนเก่ง และมีคุณภาพ เพื่อเป็นต้นทุนทรัพยากรมนุษย์ในการนำพาประเทศสู่ความเจริญอย่างยั่งยืน โดยมนุษย์สมบูรณ์ตามหลักคำสอนของพุทธศาสนา กำหนดไว้ว่าเป็น คนเต็มคน หรือผู้ที่สามารถนำหมู่ชนและสังคมไปสู่สันติและความสวัสดี ซึ่งบุคคลดังกล่าวจะประกอบไปด้วยคุณสมบัติ 7 ประการ ประกอบด้วย

1. รู้หลักและรู้จักเหตุ (ธัมมัญญุตา) คือ รู้หลักการและกฎเกณฑ์ของสิ่งทั้งหลายในการการปฏิบัติหน้าที่และการดำเนินชีวิต
2. รู้ความมุ่งหมายและรู้จักผล (อัตถัญญุตา) คือ รู้ความหมายและความมุ่งหมายของหลักการที่ตนปฏิบัติ เข้าใจวัตถุประสงค์ของกิจการที่ตนเองรับผิดชอบ
3. รู้ตน (อัตตัญญุตา) คือ รู้จักตนเองตามความเป็นจริง
4. รู้ประมาณ ((มัตตัญญุตา) คือ รู้จักพอดี รู้จักประมาณในการบริโภค การพูด การทำกิจการต่าง ๆ อย่างเหมาะสมให้เกิดผลดีงามด้วยปัญญา
5. รู้กาล (กาลัญญุตา) คือ รู้กาลเวลาอันเหมาะสม รู้ว่าเวลาไหนควรทำสิ่งใด
6. รู้ชุมชน (ปริสัญญุตา) คือ รู้จักถิ่น รู้จักชุมนุม และรู้จักชุมชน รู้การกระทำอันสมควรในชุมชน รวมถึงระเบียบวินัย วัฒนธรรม และประเพณี
7. รู้บุคคล (ปุคคลัญญุตา) คือ รู้จักและเข้าใจความแตกต่างแห่งบุคคล

(องฺ.สตฺตก. 23/65/114)

**แหล่งอ้างอิงข้อมูล**

สมเด็จพระพุทธโฆษาจารย์ (ป.อ.ปยุตฺโต). (๒๕๕5).ธรรมนูญชีวิต. พิมพ์ครั้งที่ 2. หน้า 15-17.